J. Berényi, poslanec: (2008-06-18):
Nepochybne sčítanie obyvateľov je jedinečným zdrojom v štatistických údajoch, ktoré sú dôležité pre politické, sociálne a ekonomické rozhodovanie štátu. Spoľahlivé informácie obyvateľov v domoch a bytoch nám pomáhajú vyhodnocovať dosiahnutý pokrok a prognózovať vývoj spoločnosti v ďalšom období. Cieľom sčítania obyvateľov by malo byť získanie čo najpresnejších a najkvalitnejších údajov o obyvateľstve Slovenskej republiky, preto našou úlohou je prijať právny rámec, ktorý zabezpečí veľmi precíznu a profesionálnu realizáciu tohto štatistického zisťovania. Chcel by som preto poukázať na tie miesta predkladaného návrhu zákona, ktoré si v zmysle uvedeného cieľa vyžadujú podľa môjho názoru ešte určité vylepšenia. Prvým takýmto miestom je jazykové vyhotovenie sčítacích tlačív. Na základe diskusie, ktorá prebiehala v gestorskom Výbore Národnej rady Slovenskej republiky pre verejnú správu a regionálny rozvoj, viem, že podobne, ako to bolo v roku 2001, vedenie Štatistického úradu nie je proti, aby existovali tlačivá aj v jazykoch najpočetnejších národnostných menšín žijúcich v Slovenskej republike, konkrétne v jazyku maďarskom, rómskom, rusínskom a ukrajinskom. Vieme ale, že sčítanie sa uskutoční až v roku 2011, takže dnešné stanovisko Štatistického úradu nemusí byť záväzné pre vedenie Štatistického úradu v roku 2011 ani pre vládu po voľbách v roku 2010. Preto si myslím, že možnosť poskytovať údaje na účely sčítania obyvateľstva v materinskom jazyku národnostných menšín by malo mať oporu aj v zákone. Už aj z psychických dôvodov si myslím, že v takejto forme, keď občania môžu dostať tlačivá, môže poskytnúť objektívnejšie údaje o reálnom počte národnostných menšín na Slovensku, a zároveň si myslím, že tým pádom pokračujeme len na tej ceste, na ktorej sme začali v roku 2001. Preto navrhujem a zároveň chcel by som podotknúť, že túto problematiku, tento návrh zákona v súčasnej podobe nerieši. Nerieši ani poznámka pod čiarou č. 15. Preto navrhujem, aby v § 5 za ods. 2 sa vkladali nové ods. 3 a 4 v nasledovnom znení. Bod 3. Sčítacie tlačivá sa okrem štátneho jazyka vyhotovujú aj v jazyku maďarskom, rómskom, rusínskom a ukrajinskom v listovej forme a v elektronickej forme a v jazyku anglickom v elektronickej forme. Bod 4. Pre počet tlačív vyhotovených v listovej formy v jazykoch uvedených v ods. 3 sú smerodajné štatistické údaje o počte štátnych občanov patriacich k národnostným menšinám získané zo sčítania obyvateľov, domov a bytov v roku 2001. Ten anglický jazyk som navrhoval preto, nakoľko by sme mali brať ohľad aj na cudzincov, ktorí sa zdržiavajú na území Slovenskej republiky a majú taktiež zo zákona povinnosť poskytnúť údaje za účely sčítania obyvateľstva. Preto elektronická verzia v anglickej verzii je opodstatnená. Ďalším momentom môjho príhovoru je požiadavka bezúhonnosti sčítacích komisárov. Táto dôležitá požiadavka bola zakotvená v predchádzajúcom zákone o sčítaní obyvateľov, z predkladaného návrhu však už vypadla. Aj keď chápem, že pre sčítanie ľudu bude potrebný skutočne vysoký počet sčítacích komisárov, túto požiadavku považujem naďalej za veľmi žiaducu. A to najmä z hľadiska bezpečnosti súkromia a bezpečnosti domov a bytov našich občanov. Nemôžeme predsa od nikoho očakávať, aby do svojho bytu alebo domu vpustil osobu svojvoľne, ktorá bola trestne stíhaná a odsúdená. Požiadavka bezúhonnosti by mala preto aj naďalej patriť medzi obligatórne podmienky pre výber sčítacích komisárov. Preto navrhujem, aby v § 7 ods. 1 znel nasledovne. „Sčítacím komisárom môže byť štátny občan Slovenskej republiky starší ako 18 rokov, ktorý je bezúhonný a spôsobilý na právne úkony.“ Pán spravodajca, môj pôvodný pozmeňujúci návrh č. 3 stiahnem, nakoľko tento návrh rieši aj návrh gestorského výboru. Ale rád by som navrhol zopár vecných zmien aj k prílohe návrhu zákona, v ktorej je uvedený zoznam údajov zisťovaných pri sčítaní obyvateľov domov a bytov. Údaje o pobyte obyvateľa by nám mal predovšetkým podávať informácie o jeho pobyte reálnom. Preto navrhujem, aby sa okrem miesta trvalého pobytu zisťovalo aj miesto prechodného pobytu a miesto obvyklého bydliska. Môj návrh znie nasledovne. V prílohe časti A sa vypúšťa bod prvý a pred bod druhý pohlavie sa vkladajú nové body, ktoré znejú. Prvý bod miesto trvalého pobytu. Druhý miesto prechodného pobytu a tretí miesto obvyklého bydliska. Ďalej údaj o najčastejšie používanom jazyku navrhujem upresniť na najčastejšie používaný iný ako materinský jazyk, pretože predpokladám, že taký je aj pôvodne zmýšľaný účel tohto údaju. Takže v prílohe časti A bod 22 najčastejšie používaný jazyk znie: „Najčastejšie používaný iný ako materinský jazyk.“ Ďalej do časti údajov domy navrhujem doplniť typ vodovodnej prípojky, a to za predpokladu, že táto informácia odtiaľto chýba podľa mojej mienky len v dôsledku nedopatrenia, takže v prílohe časti C sa pred bodom 49 „typ kanalizačného systému“ vkladá nový bod, ktorý znie: „Typ vodovodnej prípojky“. Pán spravodajca, žiadam hlasovať samostatne o mojich návrhoch. Vážené kolegyne a kolegovia, cieľom mojich vecných pripomienok je prispieť k vytvoreniu kvalitného právneho rámca k realizácii sčítania obyvateľov, domov a bytov v roku 2011, preto vás žiadam o podporu pozmeňujúcich návrhov, ktoré som predložil. Ďakujem za pozornosť. (Potlesk.)